Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Cristina Ibarrola Guillén andreak egindako galderaren erantzuna, Foru Diputazioak emana, Turkian atxiki zituzten arnasgailuei buruzkoa. Galdera 2020ko maiatzaren 12ko 52. Nafarroako Parlamentuko Aldizkari Ofizialean argitaratu zen.

Iruñean, 2020ko ekainaren 2an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Cristina Ibarrola Guillén andreak idatzizko galdera aurkeztu du (20PES-00066) Turkian atxiki zituzten arnasgailuei buruz. Hona Nafarroako Gobernuko Osasuneko kontseilariak horri buruz helarazten duen informazioa:

*1.- Zer egunetan eta zer tokitan paratu dira Turkian atxiki zituzten arnasgailuak?*

Nafarroako Ospitalegunearen esku utzi ziren 2020ko apirilaren 9an.

Ez ziren erabili; izan ere, ez zen gaixo kritikoen posturik jarri behar izan ZIUtik kanpo.

*2.- Nafarroako Gobernuak noiz erosi zituen arnasgailu horiek? Erantsi kontratazio-espedientearen kopia.*

Larrialdiko prozeduraren bidez erosi ziren 2020ko martxoaren 20an, 2020-166 eta 2020-167 zenbakia duten eskarien bitartez. Espedientea ez da oraindik formalizatu.

*3.- Zer ezaugarri tekniko dituzte arnasgailu horiek? Kontratuko ezaugarri teknikoen araberakoak al dira?*

2020-166 eskaeraren bidez Oxivent Oxi 4 plus modeloko hamar arnasgailuren hornikuntza kontratatu zen, eta 2020-167 eskaeraren bidez, berriz, Oxivent Oxi 2 plus modeloko bi arnasgailuren hornikuntza. Kontratuko ezaugarri teknikoen araberakoak dira.

Honekin batera doa bi modelo horien ezaugarri teknikoen orria.

*4.- Arnasgailu horiek zer kostu ekarri diote Nafarroako Gobernuari?*

Enpresa banatzailearekin adostutakoa, eskaeretan jaso bezala:

• 199.650 euro, BEZa barne, Oxivent Oxi 4 plus modeloko hamar arnasgailuengatik. Bakoitzaren prezioa19.965 eurokoa da.

• 36.300 euro Oxi 2 plus modeloko bi arnasgailuengatik. Bakoitzaren prezioa18.150 eurokoa da.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2020ko maiatzaren 27an

Osasuneko kontseilaria: Santos Induráin Orduna

(Oharra: Aipatutako ezaugarri teknikoen orria kudeaketa parlamentarioko Ágora sisteman dago eskuragarri).